Illum il-Kunsill approva r-rapport annwali tiegħu dwar l-implimentazzjoni tar-Regolament 1049/2001 dwar l-aċċess pubbliku għad-dokumenti. Ir-rapport juri li kważi 400 000 dokument ġew elenkati fir-reġistru pubbliku fil-31 ta' Diċembru 2018. Minn dawn id-dokumenti, aktar minn 70% huma pubbliċi u jistgħu jitniżżlu mill-internet. Is-sena l-oħra, żdiedu fir-reġistru aktar minn 25 000 dokument bil-lingwa oriġinali, li 71% minnhom – jew 18 053 dokument – issa huma pubbliċi. Ir-reġistru pubbliku tal-Kunsill ġie kkonsultat madwar 477 500 darba. Kulħadd jista' jitlob aċċess għad-dokumenti elenkati fir-reġistru pubbliku li għadhom mhumiex pubbliċi. L-aċċess jista' jinċaħad biss fuq il-bażi ta' waħda mill-eċċezzjonijiet previsti fir-Regolament 1049/2001. Fost l-oħrajn, dawn jinkludu l-ħtieġa li jiġi protett il-proċess tat-teħid ta' deċiżjonijiet tal-istituzzjoni u l-interess pubbliku fir-rigward ta' kwistjonijiet militari u ta' difiża u relazzjonijiet internazzjonali. Jekk l-aċċess jinċaħad fl-istadju inizjali, tista' tintbagħat applikazzjoni konfermatorja. Fl-2018, il-Kunsill irċieva 2 474 talba inizjali għal aċċess għad-dokumenti u 29 applikazzjoni konfermatorja, li kienu jeħtieġu l-analiżi ta' 7 930 dokument. Fl-istadju inizjali, ingħata aċċess sħiħ għal 5 728 dokument (72.2%) u aċċess parzjali għal 413-il dokument (5.2%). Fir-rigward ta' applikazzjonijiet konfermatorji, ingħata aċċess sħiħ għal 41 dokument (64%) u aċċess parzjali għal 9 dokumenti (14%). Nofs id-dokumenti mitluba kienu relatati ma' wieħed mill-oqsma ta' politika li ġejjin: ġustizzja u affarijiet interni, ambjent, relazzjonijiet esterni u politika ekonomika u monetarja. Madwar 29% tat-talbiet waslu mid-dinja akkademika u 27% ġew minn rappreżentanti ta' diversi organizzazzjonijiet tas-soċjetà ċivili u tas-settur privat. Rapport annwali dwar l-aċċess għad-dokumenti għall-2018 Fittex fir-reġistru pubbliku Ara l-paġna tal-laqgħa